এ দিন কমলাপুর স্টেশনের ভেতরে ও বাইরে টিকেটপ্রত্যাশীদের উপচে পড়া ভিড় লক্ষ করা যায়। অনেকে ২২ ঘণ্টা লাইনে দাঁড়িয়েও টিকেট পাননি বলে বাংলাদেশের খবরের কাছে অভিযোগ করেন। সকাল ৮টায় টিকেট বিক্রি শুরু হলেও শনিবার বিকাল থেকেই অনেকে সারিতে দাঁড়ান। রোববার ভোর হতে না হতেই মানুষের সারি স্টেশনের বাইরে চলে যায়। সবচেয়ে বেশি ভিড় ছিল উত্তরবঙ্গগামী ট্রেনগুলোর কাউন্টারের সামনে। ১৬ ঘণ্টা অপেক্ষা করেও টিকেট না পাওয়ার কারণ বুঝতে পারেননি খুলনার যাত্রী আনোয়ার হোসেন। স্টেশন ম্যানেজারের কক্ষে গিয়েও সদুত্তর পাননি। জানানো হয়, ‘টিকেট শেষ। কিছুই করার নেই।’ হাজারো মানুষ লাইনে দাঁড়িয়ে না পেলেও অনেকে ‘লাইন ভেঙে’ টিকেট নিয়েছেন বলে অভিযোগ করেছেন টিকেটপ্রত্যাশীরা। তাদের অভিযোগ, রেল পুলিশ ও আইনশৃঙ্খলা বাহিনীর ইউনিফর্মধারী সদস্যরা এ কাজটি করছেন। অথচ পুরো স্টেশন এলাকা সিসিটিভি ক্যামেরার মাধ্যমে নিয়ন্ত্রণ করা হয়। কালোবাজারে টিকেট বিক্রি প্রতিরোধে ছিল র্যাব, পুলিশ, রেলওয়ে পুলিশ ও আনসার বাহিনী। অপরাধীদের তাৎক্ষণিক সাজা দিতে পরিচালনা করা হয় ভ্রাম্যমাণ আদালত।